b'\n_START_ARTICLE_\nLjubezenska zgodba\n_START_SECTION_\nZgodba\n_START_PARAGRAPH_\nAndrejeva in Barbarina zveza je bila vse kaj drugega kot pa obi\xc4\x8dajna prilo\xc5\xbenostna zveza. Nekaj mesecev sta se prav dobro razumela, zdaj se pa vse pogosteje prepirata in za medsebojno ohladitev krivita drug drugega. Andreja jezi, \xc4\x8de je Barbara v mo\xc5\xa1ki dru\xc5\xbebi, njo pa moti njegovo ljubosumlje._NEWLINE_Na kopanju je Barbara sre\xc4\x8dala starega prijatelja Ladota in z njim pre\xc5\xbeivela skoraj celo popoldne, zaradi \xc4\x8desar se je Andrej skoraj stepel z Ladotom. Andrej Barbari o\xc4\x8dita, da ona fantom daje pogum, jih izziva in vabi k sebi. Barbara se nikoli ni bala, da bi jo Andrej prevaral, a je za\xc4\x8dela dvomiti v njegovo zvestobo zaradi njegovega prepri\xc4\x8danja, da nih\xc4\x8de ne more zavre\xc4\x8di prilo\xc5\xbenosti, ki se mu ponuja. Andrej u\xc5\xbeali Barbaro, ko jo vpra\xc5\xa1a, \xc4\x8de ga je kdaj prevarala in se ji za\xc4\x8dne gabiti._NEWLINE_Andrej njune prepire ozna\xc4\x8di le za trenutno krizo in Barbaro zaprosi za roko. S tem povzro\xc4\x8di ponovni prepir, saj se Barbara razjezi ob pomisli, da bi pustila faks in bila popolnoma odvisna od njega. Kljub prepirom gresta septembra skupaj na morje. Barbara ple\xc5\xa1e s Toma\xc5\xbeem, ki se zanima zanjo, Andrej pa pijan za\xc4\x8dne \xc5\xbealiti Barbaro in ostale. Zve\xc4\x8der le\xc5\xbee k njej pod rjuhe, ker ga pa zavrne, si jo sku\xc5\xa1a vzeti na silo._NEWLINE_Zaradi strahu, da bi ga Barbara zapustila, se Andrej vidno spremeni in za\xc4\x8dneta na novo. V vsem ji ugodi, njo pa za\xc4\x8dne \xc5\xbeivcirati njegova pretirana ustre\xc5\xbeljivost in tolerantnost. Z dru\xc5\xbebo se odpravita na izlet v hribe. Kon\xc4\x8data v postelji in takrat ob Andrejevem iritantnem stokanju Barbara dojame, kaj vse jo moti pri njem. Dokon\xc4\x8dno se ji zgabi in prekine z njim. Na sobotnji ve\xc4\x8der v \xc5\xa1tudentskem domu Barbara ple\xc5\xa1e z Borisom, ko jo za ples zaprosi Andrejev prijatelj Stane. No\xc4\x8de biti v njegovi dru\xc5\xbebi, zato ga odkloni in odide z Borisom. Po plesu jo obi\xc5\xa1\xc4\x8de Andrej in ona mu pove, da je spala z Borisom. Andrej je pripravljen na vse to pozabiti in ho\xc4\x8de ponovno biti z njo, a mu Barbara odlo\xc4\x8dno pove, da je z njunim razmerjem konec._NEWLINE_Na koncu knjige se Barbara in Toma\xc5\xbe pogovarjata o Barbarinem razmerju z Andrejem.\n_START_SECTION_\nKritika in literarna zgodovina\n_START_PARAGRAPH_\n\xc2\xbbPri\xc4\x8dujo\xc4\x8da novela Marijana Krambergerja \xe2\x80\x93 iz\xc5\xa1la je pri zalo\xc5\xbebi Obzorja v Mariboru \xe2\x80\x93 se ukvarja z ljubeznijo, povedano dolo\xc4\x8dneje: njen predmet je eroti\xc4\x8dni odnos, ki se je bil ustvaril med glavnima junakoma \xc5\xa1e pred za\xc4\x8detkom pripovedi in ki se zdaj pred brav\xc4\x8devimi o\xc4\x8dmi razkraja, ka\xc5\xbee za zmerom bolj nemogo\xc4\x8dega, neostvarljivega in celo nesmiselnega, dokler Barbara slednji\xc4\x8d Andreja tudi ne zapusti. Zaklju\xc4\x8dek Ljubezenske zgodbe je obenem tudi konec ljubezni oziroma svojevrstnega eroti\xc4\x8dnega odnosa med Barbaro in Andrejem, s \xc4\x8dimer je seveda \xc5\xbee povedano tudi to, da nastopa v Krambergerjevi noveli ljubezen na na\xc4\x8din svojega razkroja in razpadanja, ljubezen je v tem tekstu le, kolikor se ka\xc5\xbee za nekaj nemogo\xc4\x8dega, neostvarljivega in kolikor razpada v svoj ne-smisel.\xc2\xab\xc2\xa0(Inkret 1968: 568\xe2\x80\x9369)'